Diari Oficial de la Generalitat Valenciana


Sumari del DOGV 5649, del 28-11-2007 (2007/14631)

RESOLUCIÓ de 26 de setembre de 2007, de la Direcció General per al Canvi Climàtic, per la qual s'atorga a l'empresa Kerlux, SA l'autorització ambiental integrada per a una fàbrica de peces especials de paviment i revestiment ceràmic, al terme municipal de Moncofa.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5649

Data del DOGV
:   28-11-2007

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2007/14939


Data del document
:   26-09-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Moncofa
    * empresa privada
    * edifici industrial
    * ceràmica

RESOLUCIÓ de 26 de setembre de 2007, de la Direcció General per al Canvi Climàtic, per la qual s'atorga a l'empresa Kerlux, SA l'autorització ambiental integrada per a una fàbrica de peces especials de paviment i revestiment ceràmic, al terme municipal de Moncofa. [2007/14429]  
Vistos els documents que es troben en l'expedient 025/06 IPPC, instruït a instàncies de l'empresa Kerlux, SA, a fi d'obtenir l'autorització ambiental integrada per a una fàbrica de peces especials de paviment i revestiment ceràmic, s'emet la present resolució de conformitat amb els següents,  
Antecedents de fet  
Primer. Amb data 9 de març de 2006, el Sr. Luis Hernández Sanchis, en nom de la mercantil Kerlux, SA, amb CIF P-24.684.064 i domicili social al polígon industrial Casablanca, camí de Cabres, parcel·la 98, de Moncofa, presenta al registre general de la conselleria de Territori i Habitatge una sol·licitud d'autorització ambiental integrada per a la fàbrica de peces especials de paviment i revestiment ceràmic, que es detalla en l'annex I.  
A la sol·licitud s'adjunta l'informe urbanístic favorable emés per l'Ajuntament de Moncofa amb data 30 de setembre de 2005.  
Segon. Una vegada admesa a tràmit la sol·licitud, la conselleria remet la documentació a totes aquelles administracions públiques i òrgans de la Generalitat que han d'intervindre en la resolució de l'autorització ambiental integrada, a fi que emeten informe sobre la idoneïtat de la documentació que acompanya la sol·licitud.  
Tercer. Amb dates 12 i 27 de juny de 2006, la conselleria de Territori i Habitatge requereix documentació complementària, la qual es presenta amb dates 18 i 26 de juliol de 2006.  
Quart. Amb data 10 d'agost de 2006 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació, amb la publicació d'un anunci en el Diari Oficial de la Comunitat Valenciana (núm. 5322).   
Durant aquest període no es presenten al·legacions al projecte ni a aquesta conselleria ni a l'Ajuntament de Moncofa. En l'expedient consta el certificat de la informació pública.  
Cinqué. Transcorregut el període d'informació pública, i segons el que disposa l'article 18 de la Llei 16/2002, l'expedient es remet a l'Ajuntament de Moncofa amb data 23 de novembre de 2006, i com que no emet informe sobre els aspectes de la seua competència en el termini de 30 dies des de la seua recepció es prossegueixen les actuacions.  
Així mateix, s'han incorporat a l'expedient els informes del Servei de Residus Industrials, del Servei de Residus Urbans i del Servei de Protecció de l'Ambient Atmosfèric.  
Sisé. Posteriorment, amb dates 6 de març i 17 abril de 2007, es requereix l'empresa per a documentació complementària aclaridora, la qual es presenta amb dates 3 de maig i 18 de juliol de 2007.  
Seté. Amb data 17 de setembre de 2007, la Confederació Hidrogràfica del Xúquer emet informe favorable sobre la inexistència d'abocament d'aigües residuals, industrials i domèstiques a domini públic hidràulic (abocament zero).  
Huité. Amb data 24 de setembre de 2007 es realitza el tràmit d'audiència a l'interessat.  
Nové. Amb data 25 de setembre de 2007, la Comissió d'Anàlisi Ambiental Integrat celebra una sessió ordinària i aprova la proposta de resolució de l'expedient 025/06 IPPC, de sol·licitud d'autorització ambiental integrada, promoguda per Kerlux, SA.   
Als anteriors fets s'apliquen els següents,  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex I de la dita Llei estan subjectes a autorització ambiental integrada.  
La instal·lació de referència està inclosa en l'epígraf 3.5 de l'annex I de la Llei 16/2002.   
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març, del Consell de la Generalitat Valenciana.  
Tercer. A la Comunitat Valenciana, l'òrgan competent per a atorgar l'autorització ambiental integrada és la conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002, i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist tot el que antecedeix, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les competències que tinc atribuïdes, resolc:  
Primer  
Concedir a Kerlux, SA l'autorització ambiental integrada per a la fàbrica de paviment ceràmic situada al polígon industrial Casablanca, camí de Cabres, parcel·la 98, de Moncofa, d'acord amb el projecte d'autorització ambiental integrada per a la fàbrica de peces especials de paviment i revestiment ceràmic, de febrer de 2006, i subscrit per Fernando Fabra Florit, inscrita en el Registre General d'Instal·lacions IPPC de la Comunitat Valenciana amb el número 091-07/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en la present autorització els següents focus d'emissió:  
  
  
\* \* \* \* \* \* \* \* \* \* \* \* \* \* \* \*  
Els valors límit d'emissió per als focus canalitzats descrits i la periodicitat de controls per ECMCA seran els següents:  
(1) Per als focus que tenen l'origen en forns el cabal de gasos dels quals siga inferior a 3.000 Nm³/h, el valor límit de fluorurs podrà ser de 30 mg/Nm³, sempre que el cabal màssic del dit contaminant siga inferior a 0,1 Kg/h.  
(2) En els casos en què es preveja la superació d'aquest valor per l'ús de determinades matèries primeres o combustibles, s'haurà d'entregar a la conselleria de Medi Ambient, Aigua, Urbanisme i Habitage un estudi tècnic justificatiu que incloga balanços de massa i una proposta de valor límit.  
(3) Queden exclosos de mesurament de contaminants els focus d'evacuació de l'aire de refredament dels forns de cocció de taulells.  
(4) Queden exclosos de mesurament d'emissió de partícules els focus de preassecatge i assecatge de peces ceràmiques (crues o cuites) que utilitzen com a combustible gas natural o propà, i que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.  
S'haurà de dur a terme un pla d'acció que permeta caracteritzar de forma representativa els nivells d'emissió de clor i plom dels focus que evacuen gasos procedents de forns de cocció.  
1.2. Control de l'emissió de contaminants per focus canalitzats  
1.2.1. Sistemes de depuració de partícules   
S'ha de disposar de sistemes correctors de depuració de partícules almenys els focus que evacuen corrents de gasos provinents d'atomitzadors i aspiracions de material pulverulent. Així mateix, disposaran també dels dits sistemes correctors els focus associats als forns de cocció, sempre que siguen necessaris per al compliment dels límits d'emissió de partícules establits per aquesta resolució.  
El funcionament correcte d'aquests sistemes correctors s'assegurarà mitjançant el control i registre en continu de, almenys, un paràmetre d'operació del sistema, a opció de l'empresa, entre els tècnicament reconeguts o fonamentats, com ara la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge del dit paràmetre ha de ser verificat per entitats col·laboradores de l'administració en matèria de qualitat ambiental i estar a la disposició de la conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra. Els focus canalitzats han de tenir la situació, disposició, dimensió i accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua altura no sols ha de complir el que estableix l'Ordre 18 d'octubre de 1976, sinó que es recomana que esta siga tal que en una distància equivalent a deu vegades l'altura del punt d'abocament d'un focus no existisquen altres estructures d'altura superior a la del propi focus menys dos metres que produïsquen un apantallament que dificulte la dispersió, justificant tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge serà menor de 200ºC.  
c) Les mesures s'han de realitzar en condicions normals d'operació de les instal·lacions, les quals registraran els paràmetres que les determinen, i han de cobrir totes les diferents tipologies o grups de productes que es fabriquen en cada instal·lació.  
d) Les concentracions mesurades sempre han d'estar referides a condicions normals de pressió i temperatura (101,3 kPa, 273,16 K), i per als gasos de combustió en base seca i un contingut d'oxigen del 18%.  
e) Les mesures de fluor s'han de realitzar amb sondes de material resistent a l'atac àcid, d'acord amb la norma ISO 15.713:2006.  
1.3. Control de l'emissió de partícules per fonts difuses  
1.3.1. Emmagatzematge i manipulació de materials pulverulents  
L'emmagatzematge i manipulació de materials pulverulents s'ha de realitzar en les condicions següents:  
a) Tancament de tots els sistemes de transport de matèries primeres pulverulentes (cintes transportadores, catúfols, etc.).  
b) Totes les operacions indicades a continuació s'han de dur a terme en naus tancades dotades de sistemes d'aspiració amb depuració posterior:  
Operacions de càrrega i trituració de matèries primeres a granel.  
Operacions d'emmagatzematge i descàrrega de grànul atomitzat.  
Operacions d'emmagatzematge del material pulverulent recuperat en els sistemes correctors, de materials mòlts i de fins.  
1.3.2. Transport de materials pulverulents  
El transport de materials pulverulents s'ha de realitzar en les condicions següents:  
a) Reducció de la resuspensió de pols deguda a la circulació interna de vehicles. Per a això, cal pavimentar els circuits adequats, mantenir netes les zones de circulació i limitar la velocitat en aquestes.  
b) Control a l'entrada i eixida del complex per tal de controlar que els camions van coberts i tancats per a evitar vessaments i sobreeiximents. No es permetrà l'accés o l'eixida de la instal·lació a vehicles que no circulen coberts o tancats.  
2. Soroll  
Respecte al nivell de sorolls transmesos a l'exterior ha de complir-se el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen les normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
Cada cinc anys s'ha de realitzar una auditoria acústica a fi de comprovar que no se superen els nivells sonors en els punts on se situa el receptor més pròxim, és a dir, en el perímetre de la instal·lació. La dita auditoria ha de ser realitzada per una entitat col·laboradora en matèria de contaminació acústica d'acord amb el que estableix el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental, i es crea i regula el seu registre.   
El titular ha de disposar d'un llibre de control que estarà constituït pels certificats dels resultats obtinguts de les auditories acústiques i els informes complets d'aquestes.  
3. Abocaments  
3.1. Aigües residuals sanitàries  
Les aigües residuals sanitàries s'aboquen a la xarxa de clavegueram municipal de Moncofa, per a la qual cosa disposa de permís d'abocament.  
Així mateix, es presenta un certificat emés per l'Ajuntament de la connexió i acceptació dels abocaments d'aigües residuals a la xarxa de clavegueram municipal.  
3.2. Aigües residuals industrials  
S'ha d'actuar segons el que s'ha especificat en el projecte, de manera que es garantisca la inexistència d'abocament d'aigües residuals, industrials i domèstiques a domini públic hidràulic (abocament zero).  
Les canaletes i basses d'emmagatzematge d'aquestes aigües seran perfectament impermeables i estanques.  
4. Protecció del sòl i de les aigües subterrànies  
No es realitzarà cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl, i els criteris i estàndards per a la declaració de sòls contaminats.  
En aquest sentit, l'empresa ha emplenat l'informe preliminar de situació del sòl d'acord amb el que estableix l'article 3.1 del citat Reial decret 9/2005.  
5. Residus  
L'activitat està subjecta als requisits establits en la Llei 10/1998, de 21 d'abril, de residus; en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
  
\* \* \* \* \* \* \* \* \* \* \* \* \* \* \* \* \* \* \* \* \*S'autoritza l'empresa Kerlux, SA per a la producció dels residus següents, sempre que la seua capacitat de generació anual siga de l'ordre de magnitud que a continuació es detalla i la producció de producte acabat a les instal·lacions del centre productiu detallat en l'annex I siga de l'ordre d'1.970.000 m²/any.  
El mencionat centre productiu queda inscrit en el Registre General de Productors Autoritzats de Residus de la Comunitat Valenciana, conforme amb el que estableix l'article 46 de la Llei 10/2000, de 12 de desembre, de residus de la Comunitat Valenciana.  
Els residus han de ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valoració, els quals han de ser entregats a gestor autoritzat transcorregut aquest període. Aquest emmagatzematge temporal de residus perillosos s'ha de realitzar segregat per tipus de residu, ha d'estar convenientment senyalitzat i s'ha de fer en un lloc amb teulada, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzematge ha d'estar inclosa en el sistema general de protecció contra incendis de la indústria.  
Per a l'emmagatzematge de residus líquids o que pel seu alt contingut líquid puguen generar abocaments, s'ha de disposar de cubetes o recipients de recollida de possibles vessaments, els quals han de tenir com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, supose augment de la seua perillositat o dificulte la seua gestió.  
Per a la recollida de possibles fugues o vessaments accidentals de líquids, tant de residus com de matèries primeres, s'ha de disposar de material absorbent no inflamable en quantitat suficient per a aquest fi. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò que s'ha exposat en els articles 13 i 14 del Reial decret 833/1988, Reglament de residus tòxics i perillosos. Així mateix, ha de disposar d'un registre on conste la quantitat, naturalesa, identificació, origen i data de generació i entrega a gestor autoritzat, i també el número de document de control i seguiment utilitzat, si escau, i el gestor a qui s'entrega el residu.  
Ha d'entregar els residus perillosos i els no perillosos a gestors que disposen de la corresponent autorització administrativa per a la gestió d'aquests residus.  
Cada quatre anys s'ha d'elaborar un pla de prevenció i reducció de residus perillosos que es presentarà a la Direcció General per al Canvi Climàtic.  
Anualment emplenarà la declaració anual de productor de residus perillosos i no perillosos, la qual serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex 3 del Reial decret 833/1988.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals generades d'aquests que puga alterar el que estableixen les presents condicions, haurà de ser comunicada.  
Els requisits establits en la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual es desenvolupa el Reglament per al desplegament de la Llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix el seu compliment.  
6. Mesures que s'han d'adoptar en situacions diferents de les normals que puguen afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.  
En cas de ruptura d'alguna mànega dels filtres instal·lats es detindrà la instal·lació i es procedirà a la substitució de la mànega del filtre per una mànega nova i en perfecte estat.  
Així mateix, quan es determine el cessament d'alguna de les unitats, es procedirà al desmantellament de les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
Es comprovarà en el control inicial que s'han realitzat les mesures previstes en el projecte.  
8. Obligació de subministrament d'informació  
Abans de l'1 de març de cada any ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada s'ha de renovar, en els aspectes ambientals, en el termini màxim de 8 anys, llevat que es produïsquen abans del dit termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici arreplegats en l'article 26 de la Llei 16/2002, d'1 de juliol.  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer.  
En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions a la Direcció General per al Canvi Climàtic a l'efecte del reconeixement corresponent presentant prèviament un certificat, emés per un tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisi i comprovacions amb resultat satisfactori, que es determinen en l'esmentat projecte, els seus reformats o en les normatives que li siguen aplicables, i també aquells altres certificats previstos en les disposicions que s'hagen integrat.  
Quart  
Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General per al Canvi Climàtic.  
Cinqué  
L'Administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.  
Sisé  
El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, ha de:  
1. Complir les obligacions de control i subministrament d'informació previstes per la legislació sectorial aplicable i per la pròpia autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a les persones que realitzen les actuacions de vigilància, inspecció i control.  
Seté  
En tot allò no especificat en aquesta resolució caldrà ajustar-se a totes i cadascuna de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, i també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la conselleria de Medi Ambient, Aigua, Urbanisme i Habitatge, en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 26 de setembre de 2007.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Kerlux, SA disposa d'una planta de fabricació de peces especials per a paviment i revestiment ceràmic pel procés de monococció, amb una capacitat de producció de 5.800 m²/ dia.  
El procés productiu comença amb la recepció en una tremuja de l'argila atomitzada i el seu emmagatzematge en sitges, des d'on mitjançant d'un sistema de cintes transportadores i elevador a catúfols, és enviada a les tremuges de les premses.  
L'argila atomitzada és introduïda als motles de les premses hidràuliques encarregades de conformar les peces. Les peces, una vegada premsades, passen a una taula de corrons on són raspallades i desbarbades abans de la seua introducció a l'assecador de tipus ràpid horitzontal amb tres pisos.  
A l'eixida de l'assecador, les peces es descarreguen sobre la línia d'esmaltada. Els diferents esmalts que componen cada model són aplicats en forma de suspensió aquosa o bé per granulat mitjançant màquines especials d'aplicació en sec. Una vegada que les peces han sigut esmaltades, s'introdueixen als boxs per al seu emmagatzematge al parc.  
Els esmalts aplicats han sigut prèviament preparats en la secció de preparació d'esmalts. Els diferents components d'esmalt, frites, colors i additius es carreguen juntament amb aigua en molins de boles. Una vegada mòlt, l'esmalt es deposita en recipients dotats d'agitadors temporitzats per a evitar que precipiten els diferents components. L'esmalt és transportat des d'aquests recipients a la línia d'esmaltada per a la seua utilització.  
A continuació, les peces emmagatzemades en boxs són introduïdes en el forn de cocció, de tipus monoestrat. Una vegada cuites, són novament emmagatzemades a l'expectativa de passar a la secció de classificació, de tall o de pintat a mà, depenent del producte que es tracte.  
Si es tracta de producte acabat, les peces passen a la línia de selecció, on són classificades segons la qualitat, i finalment es disposa d'un sistema d'encaixament automàtic i paletitzat robotitzat.  
Si és necessari tallar el producte, els taulellets cuits són transportats a una màquina de tall dotada de discos de diamant refrigerats per aigua provinent d'un circuit tancat. Els taulellets tallats passen a un assecador horitzontal on s'elimina la humitat residual adquirida en la màquina de tall. Una vegada secs, els taulellets passen a la zona de selecció, encaixament i paletitzat manual.  
Finalment, la secció de pintat a mà permet realitzar decoracions complexes en taulellets cuits procedents de la planta de monococció. Una vegada decorats, els taulellets són novament introduïts al forn, on es realitza una 2ª o 3ª cocció. Finalment passen a la zona de selecció i encaixament manual dels taulellets obtinguts.  
Els forns i assecadors utilitzats funcionen amb gas natural, i emeten a l'atmosfera els gasos de combustió.  
A la zona de premsatge hi ha instal·lat un sistema de conductes d'aspiració i 3 filtres de mànegues per a captació de partícules i polvoritzacions. Així mateix, a la zona d'esmaltada hi ha un altre sistema d'aspiració amb altres 3 filtres de mànegues.  
Les aigües residuals domèstiques es tracten en una depuradora biològica abans de ser abocades al col·lector que va a la depuradora del sector urbà camí de Cabres.  
Les aigües residuals industrials es condueixen directament a una depuradora fisicoquímica i són reutilitzades en el procés productiu i en la neteja de les instal·lacions. Els fangs generats són transportats per un gestor autoritzat a l'atomitzador.  
Els fangs generats en la secció de tercer foc i pintat a mà, i els fangs de preparació de colors al laboratori i de les pantalles de serigrafia de la línia d'esmaltada són transportats per un gestor autoritzat a l'atomitzador.  
Per al sistema de refrigeració dels elements de tall s'ha instal·lat un sistema de depuració format per quatre basses de decantació que permet recircular l'aigua per a la refrigeració. Els fangs són transportats per un gestor autoritzat a l'atomitzador.  
Les aigües pluvials són canalitzades i abocades directament per superfície als vials del polígon.  
Els residus perillosos i no perillosos generats a la planta es gestionen a través de gestors autoritzats.  
Les tintes de serigrafia sobrants són reutilitzades en el tintòmetre, i així es redueix de forma significativa la producció de residus perillosos que generen les tintes sobrants.